b'\n_START_ARTICLE_\nKolagen\n_START_PARAGRAPH_\nKolag\xc3\xa9n je glavna beljakovina vezivnega tkiva pri \xc5\xbeivalih in pri sesalcih, kjer predstavlja 25\xc2\xa0% vse beljakovinske mase, tudi najobilneje zastopana beljakovina. Kolagen je ena od dolgih, vlaknatih sestavnih beljakovin, katerih funkcija se precej razlikuje od funkcije globularnih proteinov, kakr\xc5\xa1ni so na primer encimi. Mo\xc4\x8dni, \xc5\xbeilavi sve\xc5\xbenji kolagena, imenovani kolagenska vlakna, so glavni gradnik zunajceli\xc4\x8dnega matriksa, ki podpira ve\xc4\x8dino tkiva, in daje zgradbo medceli\xc4\x8dnini (ima pa sicer tudi druge pomembne vloge). Kolagen se nahaja tudi znotraj nekaterih celic. Zna\xc4\x8dilna zanj je velika natezna trdnost in je glavna sestavina hrustanca, vezi, tetiv, kosti in zob. Skupaj z mehkim keratinom vpliva na \xc4\x8dvrstost in elasti\xc4\x8dnost ko\xc5\xbee, njegova degradacija pa vodi do gub, ki spremljajo staranje. Oja\xc4\x8duje krvne \xc5\xbeile in ima pomembno vlogo pri razvoju tkiva. V kristalni obliki se nahaja v ro\xc5\xbeenici in o\xc4\x8desnih le\xc4\x8dah. Uporablja se pri plasti\xc4\x8dni kirurgiji in pri zdravljenju opeklin.'